GPS-häirintä

GPS-häirintä on GPS-signaalin häiritsemistä siten, että jokin radiolaite lähettää signaalia samalla taajuudella kuin GPS. Näin se peittää alleen satelliitista tulevan signaalin. 
GPS-huijauksessa () tai GPS-harhautuksessa lähetetään vääriä GPS-signaaleja, joiden tarkoituksena on harhauttaa GPS-vastaanottimia. Huijaushyökkääjä voi näin väärentää GPS-vastaanottimen sijainnin toiseen paikkaan. Huijaus on monimutkaisempaa kuin häirintä, ja se on vaikeammin havaittavaa. 
GPS-häirintää on pidetty hybridisodankäyntinä. 
GPS-häirintää tehdään kaikkialla maailmassa, mutta tässä artikkelissa tarkastellaan GPS-häiriöitä lähinnä Baltian maissa, Pohjoismaissa ja Suomessa.
Laitteet.
Pienimmillään GPS-häirintää saa aikaiseksi pienellä, auton tupakansytyttimeen asetettavalla laitteella. Professori Laura Ruotsalaisen mukaan laitteita myydään internetissä. Niiden käyttö on laitonta, mutta valvonta on toistaiseksi vaikeaa. 
Suuremman luokan häirintä vaatii ammattimaisemmat laitteet, joita ei myydä avoimesti, ”mutta jos joku ymmärtää radiotaajuuksista paljon, hän varmaan pystyy sellaisen rakentamaan”, sanoo Ruotsalainen.
Laillisuus.
 2. artiklan 4 kohdan mukaan satelliittisignaalien häirintä on kiellettyä voimankäyttöä ja peruskirjan 51. artiklan mukaan aseellinen hyökkäys. Yhdysvaltain liittovaltion laki kieltää kaikenlaisten häirintälaitteiden käytön, markkinoinnin tai myynnin, jotka häiritsevät valtuutettua radioviestintää. Näihin kuuluvat matkapuhelin- ja henkilökohtaiset viestintäpalvelut (PCS), poliisitutka ja GPS. 
Suomessa.
Suomen ilmailulain mukaan esimerkiksi lentoliikenteelle vaaraa tai sen sujuvuutta aiheuttava toiminta on kielletty. GPS-estolaitteita pidetään Suomessa luvanvaraisina radiolähettiminä, mutta niiden osto ja omistus on yhä mahdollista. Syyskuussa 2025 hallitus valmisteli lakia, joka kriminalisoisi GPS-estolaitteiden luvattoman hallussapidon. Liikenne- ja viestintäministeriö avasi lausuntokierroksen, jonka esitys tuodaan eduskuntaan keväällä ja laki astuisi voimaan heinäkuussa 2026. 
Missä häiritään?
GPS:n ja muiden satelliittipaikantimien GNSS:ien häirintä ja huijaus ovat lisääntyneet huomattavasti itäisellä Välimerellä, Itämerellä ja arktisilla alueilla Venäjän hyökättyä laajasti Ukrainaan. Esimerkiksi 23.–24. maaliskuuta 2024 Itä-Euroopassa tapahtui laajalle levinnyt GPS-häiriö, joka vaikutti yli 1 600 lentokoneeseen kahden päivän aikana ja josta tiedotusvälineet raportoivat laajasti. Tämän massiivisen häirintätapahtuman lähteen uskottiin olevan Venäjän Kaliningradin eksklaavissa Liettuan ja Puolan välillä. Samaan aikaan itäisellä Välimerellä paljastui laaja häirintäalue, missä Hamasiin sekä Israelin ja Hizbollahin konfliktit olivat käynnissä. 
GPS-jam-verkkosivuston karttatietojen mukaan Suomen lähellä GPS-häirintää tapahtuu runsaasti Itämerellä. Häirintä ulottuu Suomenlahdelle asti. Lisäksi häirintää on Viron ja Latvian maa-alueilla ja Itä-Suomessa.
Finnairin mukaan yhtiön lentäjät ovat havainneet häirintää vuodesta 2022 alkaen etenkin Kaliningradin läheisyydessä ja Mustanmeren, Kaspianmeren sekä Itäisen Välimeren alueella.
Virossa Venäjän GPS-häirintää alettiin havaita keväällä 2023. Silloin häirintää oli ehkä muutama tunti päivässä. Keväällä 2024 sitä vaikutti olevan lähes koko ajan. Viron ulkoministeriö on vahvistanut, että häirintä tulee Venäjältä Pietarin, Kaliningradin ja Pihkovan kaupunkien lähistöltä.
Suomenlahdella havaittiin GPS-häirinnän lisääntyneen kesällä 2024. Häiriöitä paikannuksessa havaittiin itäiseltä Suomenlahdelta Kotkan ja Haminan edustalta Hankoon saakka. Välillä häiriöt ovat kestäneet vain hetken, mutta pisin häiriö kesäkuun alkupuolella kesti viikon verran. Uutena ilmiönä pidettiinkin jatkuvia häiriöitä.
Traficom tiedotti syyskuussa 2024, että Suomenlahden alueen GPS-häiriöt olivat kasvaneet merkittävästi alkusyksyn aikana. Traficom toivoi saavansa veneilijöiltä ilmoituksia kaikilla vesialueilla havaituista häiriöistä. 
Kuka häiritsee?
Häirinnän aiheuttajaksi on yleisesti epäilty valtiollista tahoa eli Venäjää. Jos häirintä olisi peräisin Suomen maaperältä, viranomaiset pystyisivät todennäköisesti paikantamaan häirinnän aiheuttajan ja lopettamaan sen.
On mahdollista, että häiritsevä signaali saadaan ulottumaan pitkälle Suomen puolelle, jos se on suunnattu sinne päin. Häirintäsignaalia on mitattu paljon ilmasta, ja siellä signaali voi liikkua esteettömästi pitkiäkin matkoja, kun tiellä ei ole rakennuksia tai metsää, jotka haittaisivat sen kulkemista.
Venäjä on kiistänyt häirinnän.
Miksi häiritään?
Venäjän GPS-häirinnän motiiveina voivat olla kiusanteko ja oman alueensa suojeleminen. GPS-häirinnällä saadaan myös tavallisen ihmisen arki sekaisin. Esimerkiksi lentokoneet eivät välttämättä pääse laskeutumaan tai auton navigaattori voi mennä sekaisin.
Venäjä saattaa myös häiritä signaalia estääkseen mahdollisia Ukrainan drooni-iskuja alueelle. Häirintä muodostaa ikään kuin kuplan alueelle, jossa paikantaminen ei ole mahdollista.
Kansanedustajan ja entisen Suomen ilmavoimien ja puolustusvoimien komentaja Jarmo Lindbergin (kok) mukaan kohteita suojataan, mutta venäläiseen tyyliin laitetaan tehoa niin, että varmasti riittää. Siinä ei välitetä, vaikka toiminta häiritsee laajalla alueella lentoliikenteen navigointijärjestelmiä.
Viron kansainvälisen puolustustutkimuskeskuksen RKK:n turvallisuusohjelman johtaja Marek Kohv sanoo, että GPS-häirintä on Venäjälle halpa tapa luoda pelkoa, kuten muutkin hybridioperaatiot. Venäjän tarkoituksena on lietsoa pelkoa, ja samalla Venäjä testaa Viron viranomaisten reaktioita.
Dana Goward, joka on ei-kaupallisen Resilient Navigation and Timing Foundationin (RNTF) säätiön puheenjohtaja, näkee kasvavan trendin. Hänen mukaansa GPS-häirintä lisääntyi 15. joulukuuta 2023 lähtien Baltian alueella. Sittemmin GPS-häiriöiden maantieteellinen alue, taajuus ja vakavuus ovat lisääntyneet. Ne alkoivat Washingtonin ja Varsovan yhteisesti Pohjois-Puolaan asentamasta ohjuspuolustusjärjestelmästä, joka ei miellyttänyt Moskovaa. Goward sanoo olevansa vakuuttunut siitä, ja sen tueksi on paljon todisteita, että Venäjä on osallinen tuona päivänä alkaneeseen häirintään, joka on jatkunut ajoittain siitä lähtien.
Venäjän arvioidaan käyttävän häirintää öljynjalostamoiden ja muun infrastruktuurinsa suojaamiseen Ukrainan drooni-iskuilta. Häirinnällä pyritään Suomen näkemyksen mukaan myös vaikeuttamaan öljyalusten seurantaa Suomenlahdella. Osa öljynkuljetuksista liittyy Venäjälle asetettujen talouspakotteiden kiertämiseen.
Hybridivaikuttamista?
Asiantuntijoiden mukaan GPS-häirintä on osa Venäjän hybridivaikuttamista. Merisotaopin pääopettaja, komentaja Perttu Trontti sanoi haastattelussaan toukokuussa 2024, että laajamittainen ja jatkuva GPS-häirintä on osa Venäjän hybridivaikuttamisen muutostrendiä.
Tapausesimerkkejä häirinnästä.
GPS-häirinnän takia lentokoneiden laskeutumisia Joensuun tai Tarton lentokentille jouduttiin perumaan. Finnairin lennot Tarttoon keskeytettiin huhtikuun 2024 lopussa, kun Venäjän GPS-häirintä vaaransi kentän turvallisen lähestymisen. Finnair aloitti lennot Tarttoon jälleen kesäkuun alussa. Toukokuun aikana Tarton lentoasemalla otettiin käyttöön maalaitteista lähetettäviin radiosignaaleihin perustuva lähestymisen ohjaus, jonka käyttöön GPS-häirintä ei vaikuta. Joensuussa otetaan 5. syyskuuta 2024 käyttöön vaihtoehtoinen navigointijärjestelmä, joka ei edellytä GPS-signaalia.
GPS-satelliittipaikannusjärjestelmää häirittäessä Suomen itärajan maanviljelijöiden traktorit ja muut viljelykoneet eivät enää kulje pellolla niin kuin niiden pitäisi. Tämä aiheuttaa sen, että peltoon jää muokkaamattomia vihreitä raitoja.
Eränkävijöille satelliittipaikannuksen pätkiminen tuo ongelmia.
Britannian puolustusministeri Grant Shappsia kuljettaneen RAF:n lentokoneen GPS-signaali hävisi maaliskuussa 2024 hänen koneensa ollessa lähellä Kaliningradin aluetta matkalla Englannista Puolaan. Turvallisuusviranomaisten mukaan sijainnin määrittämiseen käytettävän GPS-signaalin häirintä ei vaarantanut lentokoneen turvallisuutta. Matkapuhelimilla ei saatu yhteyttä internetiin häiriön aikana. Koneessa oli toimittajia, jotka seurasivat Shappsia hänen Puolan-vierailullaan, jolla hän keskusteli Ukrainan tukemisesta.
Syyskuussa 2024 uutisoitiin GPS-häirinnän yleistyneen Suomenlahden ja itäisen Suomenlahden veneilijöillä. Maanmittauslaitoksen tekemät kuvaukset ilmakuvaus- ja laserkeilauslennoilla Kaakkois-Suomessa menivät vuonna 2024 osittain pilalle häirinnän vuoksi.
Rajavartiolaitoksen meriturvallisuusjohtaja, komentaja Mikko Hirvi kertoi haastattelussaan, että Suomenlahdella tapahtui syksyllä 2024 neljä läheltä piti -tilannetta, joissa onnettomuus estettiin suomalaisten viranomaisten toiminnalla. Tilanteet johtuivat Venäjän harjoittamasta GPS-häirinnästä, jonka vuoksi Suomenlahdella liikkuvat alukset eivät aina tiedä tarkkaa sijaintiaan. Alueelle saapuvat Venäjän varjolaivaston tankkerit ovat entistä vanhempia, ja osa varjolaivaston aluksista manipuloi AIS-signaalia, jolloin muiden merenkävijöiden näkemä laivan reaaliaikainen sijaintieto ei pidä paikkaansa.
Norran lento Helsingistä Kajaaniin 20.9.2025 illalla käännytettiin takaisin GPS-häirinnän vuoksi.
Tapausesimerkkejä huijauksesta.
Norjassa havaittiin ensimmäisen kerran GPS-huijausta tammikuussa 2025. Maan viestintäviranomaisen Nkomin mukaan GPS-harhautusta oli havaittu Pohjois-Norjassa Finnmarkin läänin itäosassa Kirkkoniemen lentoaseman läheisyydessä. Lentoasema sijaitsee noin kymmenen kilometrin päässä Venäjän rajasta. Lentokoneet ovat kärsineet häirinnästä, jota epäillään Venäjän toimiksi Kuolan sotilaskohteiden suojaamiseksi.
Häirinnän torjuminen Suomessa.
Lokakuussa 2024 Suomen puolustusvoimat kertoi hankkivansa lisää sellaisia paikannuslaitteita, jotka eivät ole riippuvaisia esimerkiksi satelliittien toiminnasta. Joensuun ja Savonlinnan lentoasemat alkoivat käyttää syyskuusta 2024 alkaen vanhaa, radioaaltoihin perustuvaa lennonvarmistustekniikkaa Venäjän harjoittaman GPS-häirinnän takia. Myös Lappeenrannan lentoasema aikoi tehdä samoin mahdollisimman pian.
Joulukuussa 2024 Maanmittauslaitos ilmoitti käynnistävänsä kaksivuotisen hankkeen, jossa kehitetään ja testataan reaaliaikaista häirinnän tunnistusta ja torjuntaa ilmailussa. Reaaliaikainen tunnistus mahdollistaisi vastaanottimen siirtymisen toiselle taajuudella tai korvaavien järjestelmien käyttöön. Maanmittauslaitoksen ilmakuvaukset epäonnistuivat kesällä 2024 monin paikoin häirinnän vuoksi, koska kerättyyn dataan ei saatu tarkkoja paikannustietoja. Hankkeessa pyritään myös löytämään keinoja korjata jälkikäteen GPS-häirinnän sotkemia ilmakuvia. 
Häirintä 2024.
Lokakuun 2024 loppuun mennessä Traficom oli saanut lähes 2 500 ilmoitusta lennon aikaisesta GPS-häirinnästä, kun koko edellisen vuoden aikana ilmoituksia tuli alle 250. Vaikka GPS-häiriöt voivat johtua myös luonnollista syistä, Traficomin mukaan Suomessa kyse on todennäköisesti pääosin Venäjän toiminnasta, koska häiriöiden määrä lisääntyi niin paljon verrattuna aikaisempiin vuosiin.
Häirintä 2025.
Vuoden 2025 huhtikuun loppuun mennessä ilmailuun liittyviä GPS-häirintätapauksia oli Traficomin tiedossa 550. Traficomin ilmailujohtaja Jari Pöntisen mukaan häiriöt eivät muodosta ilmailuliikenteelle välitöntä uhkaa, koska häiriöiden varalle on olemassa vaihtoehtoisia navigointijärjestelmiä ja lennonjohto pystyy neuvomaan lentokoneita navigoinnissa. Lennonsuunnitteluhenkilöstölle järjestetään koulutusta häiriötilanteisiin varautumiseen.
Häirintätapausten määrä meriliikenteessä oli pienempi ilmailuliikenteeseen verrattuna alkuvuodesta 2025. Talven aikana meriliikenteen GPS-häiriöiden määrä laski, mutta ilmoitukset olivat kasvussa kevään aikana. Toukokuun lopulla uutisoitiin poikkeuksellisen voimakkaasta GPS-häirinnästä itäisellä Suomenlahdella. Silloin Kotkan seudulla oli meneillään kaksi sotaharjoitusta. Häirintä haittasi merentutkimusalus Arandan toimintaa, kun laiva ei pystynyt selvittämään tarkkaa sijaintiaan, eikä meren pohjaan voitu laskea mittauslaitteita.
Traficom tiedotti kesäkuun 2025 alussa, että GPS-häiriöt olivat moninkertaistuneet Suomenlahden vesialueella edelliseen kevääseen verrattuna. Tiedotteessa pyydettiin veneilijöitä ilmoittamaan Traficomiin aina vesialueilla havaituista radiohäiriöistä. Tiedotteessa kehotettiin veneilijöitä olemaan erityisen tarkkana navigoitaessa erilaisia teknisiä apuvälineitä käyttäen. Traficom muistutti, että jokaisen vesille lähtijän on turvallisuuden vuoksi pidettävä asianmukaiset ja ajantasaiset merikartat mukana ja jota myös vesiliikennelaki edellyttää.
Raportti ICAO:lle.
Syyskuun alussa 2025 Ruotsin yleisradio SVT kertoi Ruotsin kuljetushallituksen ja vastaavien Suomen, Puolan ja Baltian viranomaisten kanssa laatimasta raportista YK:n alaiselle Kansainväliselle siviili-ilmailujärjestö ICAO:lle. Siinä todetaan, että tammi-huhtikuussa 2025 joutui 123 000 lentoa Venäjän GPS-häirinnän kohteeksi Itämeren alueella. Häirintä on paikannettu tulevaksi Kaliningradista ja Pietarista sekä kauempana Itämerestä sijaitsevilta Smolenskin ja Rostovin alueilta. Raportin mukaan GPS-häirintä on yhä suurempi uhka lentoliikenteen turvallisuudelle. 
Huhtikuussa 2025 Itämeren rannikkomaiden ilma-alueiden lennoista keskimäärin 27,4 prosenttia oli häiriöiden kohteena. Joillakin alueilla luku oli yli 42 prosenttia. Vaikutukset vaihtelevat vääristä sijaintiraporteista järjestelmävirheisiin, jotka voivat seurata lentoa aina määränpäähänsä asti.